Prečišćeni tekst Zakona o obrazovanju odraslih obuhvata sljedeće propise:
1. Zakon o obrazovanju odraslih ("Službeni list Crne Gore", br. 020/11 od 15.04.2011),
2. Zakon o izmjenama i dopunama Zakona o obrazovanju odraslih ("Službeni list Crne Gore", br. 047/17 od 19.07.2017), u kojima je naznačen njihov dan stupanja na snagu.
ZAKON
O OBRAZOVANJU ODRASLIH
("Službeni list Crne Gore", br. 020/11 od 15.04.2011, 047/17 od 19.07.2017)
I. OSNOVNE ODREDBE
Predmet
Član 1
Ovim zakonom uređuje se obrazovanje i učenje odraslih.
Odrasli se, po sopstvenom izboru, uključuju u obrazovanje, osposobljavanje ili učenje radi poboljšanja znanja, vještina i kompetencija ili sticanja odgovarajuće kvalifikacije za uspješniji život, rad i lični razvoj.
Jedinstveni sistem
Član 2
Obrazovanje odraslih je dio jedinstvenog obrazovnog sistema Crne Gore.
Ciljevi
Član 3
Obrazovanje odraslih ima za cilj:
   1) postizanje najmanje osnovnog obrazovanja i prve kvalifikacije za sve građane;
   2) podizanje nivoa obrazovanja, odnosno funkcionalne pismenosti građana;
   3) prekvalifikaciju, dokvalifikaciju, osposobljavanje i doobuku nezaposlenih i zaposlenih za tržište rada;
   4) omogućavanje obrazovanja i sticanje znanja, vještina i kompetencija koje odgovaraju ličnim sposobnostima i životnom dobu pojedinca, putem savremenih oblika obrazovanja i učenja;
   5) kontinuirano stručno usavršavanje;
   6) uključenost najosjetljivijih grupa stanovništva kroz različite oblike obrazovanja i učenja radi njihove integracije;
   7) ulaganje u razvoj ljudskih resursa;
   8) promovisanje značaja cjeloživotnog učenja;
   9) podizanje nivoa znanja, vještina i kompetencija iz oblasti građanske demokratije i zaštite životne sredine.
Principi
Član 4
Obrazovanje odraslih zasniva se na principima:
   1) cjeloživotnog učenja;
   2) dostupnosti i slobode pri izboru obrazovanja pod jednakim uslovima svim građanima u skladu sa mogućnostima i potrebama;
   3) povezanosti rada i obrazovanja;
   4) jednako vrijednog obrazovnog standarda u formalnom i neformalnom obrazovanju;
   5) obezbjeđivanja i unaprjeđivanja kvaliteta;
   6) uvažavanja specifičnosti odraslih u procesu obrazovanja i učenja;
   7) uvažavanja andragoške nauke i struke i primjene savremenih tehnologija;
   8) transparentnosti.
Jednakost
Član 4a
Odrasli ne mogu biti neposredno ili posredno ograničeni u sticanju obrazovanja po osnovu: pola, rase, bračnog stanja, boje kože, jezika, vjere, političkog ili drugog ubjeđenja, nacionalnog, etničkog ili drugog porijekla, pripadnosti nacionalnoj zajednici, imovinskom statusu, onesposobljenosti (invalidnosti) i po drugom sličnom osnovu, položaju ili okolnosti.
Upotreba rodno osjetljivog jezika
Član 5
Svi izrazi koji se u ovom zakonu koriste za fizička lica u muškom rodu obuhvataju iste izraze u ženskom rodu.
Značenje izraza
Član 6
Pojedini izrazi upotrijebljeni u ovom zakonu imaju sljedeća značenja:
   1) odraslim, u smislu ovog zakona, podrazumijeva se lice starije od 15 godina života, koje ispunjava uslove za uključivanje u program obrazovanja odraslih. Izuzetno, u programe osnovnog obrazovanja odraslih mogu se uključiti i lica mlađa od 15 godina života, koja nemaju status učenika;
   2) cjeloživotno učenje označava cjelokupno opšte obrazovanje, stručno obrazovanje i osposobljavanje, neformalno obrazovanje, informalno i samousmjereno učenje tokom cijelog života;
   3) cjeloživotno obrazovanje je organizovano cjelokupno opšte obrazovanje, stručno obrazovanje i osposobljavanje i neformalno obrazovanje tokom cijelog života;
   4) ključne vještine su vještine bitne za život i rad (u oblasti informacione i komunikacione tehnologije, stranih jezika i dr.);
   5) nacionalna stručna kvalifikacija je kvalifikacija koja je stečena u skladu sa Zakonom o nacionalnim stručnim kvalifikacijama i iskazuje se javnom ispravom (sertifikat);
   6) prva kvalifikacija je obrazovanje i osposobljavanje za uključivanje u rad nakon završene osnovnoškolske obaveze;
   7) dokvalifikacija je doškolovanje, odnosno inoviranje znanja u okviru istog zanimanja;
   8) prekvalifikacija je obrazovanje, odnosno osposobljavanje za drugo zanimanje, istog ili nižeg nivoa obrazovanja, radi zapošljavanja;
   9) specijalizacija je obrazovanje, odnosno osposobljavanje u okviru istog zanimanja za sticanje posebnih znanja i radnih vještina;
   10) usavršavanje zaposlenih predstavlja različite oblike obrazovanja, odnosno učenja zaposlenih u okviru svog zanimanja, radi kvalitetnijeg obavljanja poslova;
   11) program obrazovanja je program neformalnog obrazovanja koji je usvojio nadležni savjet na osnovu koga se nakon provjere može steći stručna kvalifikacija;
   12) andragoška osposobljenost je didaktička i metodička osposobljenost izvođača za rad sa odraslima, u skladu sa posebnim programom.
Nadzor
Član 7
Nadzor nad sprovođenjem ovog zakona vrši organ državne uprave nadležan za poslove prosvjete (u daljem tekstu: Ministarstvo).
II. OBLICI I PROGRAMI OBRAZOVANJA
Oblici obrazovanja i učenja
Član 8
Obrazovanje odraslih odvija se kao:
   - formalno obrazovanje;
   - neformalno obrazovanje, odnosno učenje;
   - informalno učenje;
   - samousmjereno učenje.
Formalno obrazovanje
Član 9
Formalno obrazovanje je organizovan proces obrazovanja koji se ostvaruje po javno važećem obrazovnom programu ili dijelu tog programa ( modul, jedinica učenja i sl.), na osnovu kojeg se stiče nivo obrazovanja, odnosno jedna ili više stručnih kvalifikacija, u skadu sa ovim zakonom i zakonima koji uređuju te oblasti obrazovanja.
Neformalno obrazovanje, odnosno učenje
Član 10
Neformalno obrazovanje, odnosno učenje (u daljem tekstu: neformalno obrazovanje) se ostvaruje kroz organizovane i planirane ciljeve i podršku, radi sticanja i unaprjeđivanja znanja, vještina i kompetencija, koje se mogu provjeravati i dokazivati u postupku sticanja nacionalne stručne kvalifikacije, odnosno ključne vještine.
Informalno učenje
Član 11
Informalno učenje se odvija bez posebne namjere i organizovanog cilja, vremena i podrške kroz dnevne aktivnosti na radnom mjestu, u okviru porodičnog i društvenog života i slobodnog vremena. Znanja, vještine i kompetencije stečene na ovaj način mogu se provjeravati i dokazivati u postupku sticanja nacionalne stručne kvalifikacije, odnosno ključne vještine.
Samousmjereno učenje
Član 12
Samousmjereno učenje se odvija kroz aktivnosti kojima odraslo lice samo uspostavlja proces učenja i odgovornost za rezultate tog učenja bez neposredne i kontinuirane pomoći drugih.
Prilagođavanje obrazovnog programa
Član 13
Javno važeći obrazovni programi za osnovno, srednje opšte obrazovanje i stručno obrazovanje se prilagođavaju odraslima po obimu, organizaciji i trajanju, u skladu sa zakonom.
Programi neformalnog obrazovanja
Član 14
Neformalno obrazovanje se stiče po programima obrazovanja odraslih (u daljem tekstu: program obrazovanja).
Programi obrazovanja su programi za:
   1) osposobljavanje, prekvalifikaciju, dokvalifikaciju, specijalizaciju i stručno usavršavanje;
   2) sticanje i unaprjeđenje ključnih vještina i ključnih kompetencija (strani jezici; crnogorski jezik za strance, korišćenje informaciono-komunikacionih tehnologija; preduzetništvo i dr.);
   3) sticanje znanja i vještina za građansku demokratiju, zaštitu životne sredine, održivi razvoj, život u porodici, uspješnu društvenu integraciju, podizanje kvaliteta života, zdravstvenu edukaciju, socijalne vještine, treće životno doba i sl.
Programe obrazovanja iz stava 2 tačka 1 ovog člana donosi organ državne uprave nadležan za poslove rada, na predlog nadležnog savjeta, u skladu sa posebnim propisom.
Programe obrazovanja iz stava 2 tačka 2 ovog člana, na prijedlog Centra za stručno obrazovanje (u daljem tekstu: Centar), odnosno organizatora obrazovanja donosi nadležni savjet, u skladu sa posebnim propisom.
Programe obrazovanja iz stava 2 tačka 3 ovog člana donose subjekti koji realizuju programe.
Prije utvrđivanja predloga programa obrazovanja nadležni savjet pribavlja mišljenje nadležnih organa državne uprave, Zavoda za zapošljavanje Crne Gore (u daljem tekstu: Zavod za zapošljavanje), Privredne komore Crne Gore i reprezentativnog udruženja poslodavaca i reprezentativnog udruženja sindikata (u daljem tekstu: udruženje).
Sadržaj programa obrazovanja
Član 15
Program obrazovanja sadrži: naziv, ciljeve, uslove za upis, trajanje, ishode učenja (znanja, vještine i kompetencije), uslove za napredovanje i završetak, način provjere, prostor, okvirni spisak opreme i nastavna sredstva potrebna za njegovu realizaciju, izvođače programa obrazovanja, povezanost sa drugim kvalifikacijama i mogućnost napredovanja.
Pilot program
Član 16
Programi obrazovanja ili djelovi programa obrazovanja iz člana 14 stav 2 tačka 1 ovog zakona, radi uvođenja organizacionih promjena, primjene savremenih tehnologija, zahtjeva tržišta za deficitarna zanimanja i sl., mogu se uvoditi i provjeravati pilot programom, na predlog organizatora obrazovanja, Privredne komore Crne Gore, udruženja, odnosno Zavoda za zapošljavanje ili drugih zainteresovanih organizacija.
Organizatora obrazovanja koji će izvoditi pilot program određuje Ministarstvo, na predlog Centra.
Izvođenje pilot programa prati Centar.
Obavljanje praktičnog rada
Član 17
Programi obrazovanja koji se realizuju kroz praktičan rad mogu se ostvarivati kod poslodavca i kod drugog organizatora obrazovanja.
Ako se praktični rad izvodi u objektima koji ne pripadaju organizatoru obrazovanja, međusobna prava i obaveze između organizatora obrazovanja i poslodavca kod koga se izvodi praktični rad uređuju se ugovorom, a međusobna prava polaznika obrazovanja i poslodavca ugovorom o praktičnom radu.
Osposobljavanje na radnom mjestu
Član 18
Poslodavac može za svoje potrebe, radi prilagođavanja tržišnim zahtjevima i promjenama, novim tehnološkim i radnim procesima, organizovati različite oblike osposobljavanja i usavršavanja zaposlenih.
U slučajevima iz stava 1 ovog člana, poslodavac zaposlenom izdaje potvrdu o završenom osposobljavanju i usavršavanju.
Potvrda organizatora
Član 19
Organizator obrazovanja, po završetku programa obrazovanja, polazniku obrazovanja izdaje potvrdu da je pohađao program, odnosno dio programa obrazovanja.
Objavljivanje
Član 20
Organizator obrazovanja javno objavljuje program obrazovanja (publikacija, web sajt i dr.), najkasnije mjesec dana prije upisa kandidata.
Izvođači programa obrazovanja
Član 21
Obrazovanje odraslih izvode nastavnici, saradnici u nastavi, nastavnici, odnosno instruktori praktičnog obrazovanja, predavači, voditelji i drugi stručni radnici (u daljem tekstu: izvođači), u skladu sa zakonom kojim se reguliše odgovarajuća oblast obrazovanja, obrazovnim programom, odnosno programom obrazovanja.
Izvođači programa obrazovanja koji su angažovani kod licenciranog organizatora obrazovanja, moraju biti andragoški osposobljeni, u skladu sa ovim zakonom.
Andragoško osposobljavanje
Član 21a
Andragoško osposobljavanje stiče se završavanjem programa andragoškog osposobljavanja, koji donosi nadležni savjet.
Andragoško osposobljavanje organizuje Centar, na zahtjev kandidata.
Nakon završenog osposobljavanja, Centar kandidatu izdaje potvrdu o andragoškoj osposobljenosti.
Način i postupak sprovođenja andragoškog osposobljavanja i oblik i sadržaj potvrde iz stava 3 ovog člana bliže se uređuje propisom Ministarstva.
III. POLAZNIK OBRAZOVANJA
Status polaznika obrazovanja
Član 22
U obrazovni program, odnosno program obrazovanja polaznik se uključuje na način i pod uslovima propisanim tim programima i drugim propisima.
Odrasli koji se uključi u program iz stava 1 ovog člana stiče status polaznika obrazovanja.
Odrasli sa posebnom obrazovnom potrebom (odrasli sa poteškoćama u učenju i drugim teškoćama uzrokovanim emocionalnim, socijalnim, jezičkim i kulturološkim preprekama, odrasli sa invaliditetom, imigrant i dr.) uključuje se u obrazovni program, odnosno program obrazovanja koji je prilagođen u pogledu uslova, sadržaja i načina izvođenja, u skladu sa ovim zakonom i posebnim propisom.
Oglašavanje
Član 23
Uključivanje polaznika obrazovanja vrši se na osnovu oglasa, koji objavljuje organizator obrazovanja.
Oglas iz stava 1 ovog člana sadrži, obavezno:
   1) uslove za upis;
   2) broj polaznika u skladu sa određenim programom obrazovanja i prema uslovima iz licence;
   3) način izvođenja programa obrazovanja, trajanje i uslove za njegovo završavanje;
   4) mogućnost sticanja ključne vještine, nacionalne stručne kvalifikacije, odnosno nivoa obrazovanja;
   5) visinu školarine po polazniku obrazovanja, ukoliko obrazovanje nije finansirano iz javnih prihoda.
Upis na osnovu ugovora
Član 24
Odrasli se može uključiti u program obrazovanja koji se ne finansira iz javnih prihoda na osnovu ugovora koji zaključi sa organizatorom obrazovanja.
Prava polaznika obrazovanja
Član 25
Polaznik obrazovanja ima pravo na stručno i kvalitetno obrazovanje i osposobljavanje koje je organizovano prema programu obrazovanja, u skladu sa zakonom.
Međusobna prava i obaveze organizatora obrazovanja i polaznika obrazovanja uređuju se ugovorom.
Zaposleni polaznik obrazovanja ima pravo na odsustvo sa posla radi obrazovanja i osposobljavanja do sedam dana, odnosno skraćeno radno vrijeme ili drukčiji raspored radnog vremena, u zavisnosti od složenosti i dužine trajanja programa obrazovanja, u skladu sa propisima iz oblasti rada i aktom poslodavca.
Međusobna prava i obaveze između zaposlenog polaznika obrazovanja i poslodavca uređuju se ugovorom (mjesto obrazovanja, vrijeme trajanja obrazovanja, naknada i sl.).
Specifičnosti organizovanja obrazovanja odraslih
Član 26
Organizacija nastave iz pojedinih predmeta ili oblasti, napredovanje i način provjeravanja znanja, vještina i kompetencija prilagođava se specifičnostima i potrebama, odnosno mogućnostima polaznika obrazovanja, prema andragoškim principima, u skladu sa programom obrazovanja i ovim zakonom.
IV. ORGANIZATOR OBRAZOVANJA ODRASLIH
Organizator obrazovanja
Član 27
Obrazovanje odraslih može da se ostvaruje, odnosno organizuje u školi, specijalizovanoj organizaciji za obrazovanje odraslih (radnički univerziteti, univerziteti za treće doba, centri za obuku, auto škole i dr.), ustanovi za smještaj i brigu lica sa posebnim obrazovnim potrebama i kod drugih pravnih lica (u daljem tekstu: organizator obrazovanja), koji imaju licencu za rad, u skladu sa zakonom.
Provjeravanje i dokazivanje znanja
Član 28
Odrasli mogu, radi sticanja nacionalne stručne kvalifikacije, odnosno ključne vještine provjeravati, potvrđivati, odnosno dokazivati znanje, vještine i kompetencije, bez obzira na način njihovog sticanja, u skladu sa posebnim propisom kojim se uređuju nacionalne stručne kvalifikacije.
Oganizator obrazovanja može izvršiti internu provjeru znanja, vještina i kompetencija lica iz stava 1 ovog člana, nakon čega izdaje interni sertifikat.
Javno važeće obrazovanje
Član 29
Javno važeće obrazovanje odraslih je obrazovanje koje se stiče po javno važećem obrazovnom programu osnovnog, srednjeg opšteg i stručnog obrazovanja, ili po prilagođenom javno važećem obrazovnom programu ili dijelu tog programa, u skladu sa posebnim propisom koji uređuje tu oblast obrazovanja.
Odrasli mogu sticati znanja, vještine i kompetencije po usvojenom, odnosno donijetom programu obrazovanja ili dijelu tog programa, u skladu sa ovim zakonom.
Obrazovanje stečeno u smislu stava 2 ovog člana, nakon provjere u organizaciji organizatora obrazovanja, je javno važeće obrazovanje i dokazuje se javnom ispravom (sertifikat), u skladu sa posebnim propisom.
Evidencija i andragoška dokumentacija
Član 30
Organizator obrazovanja odraslih vodi andragošku evidenciju i dokumentaciju, i to: upisnicu (matičnu knjigu), evidenciju o polaznicima obrazovanja, programima obrazovanja, ispravama, dnevnik rada i drugu dokumentaciju.
Sadržaj, način vođenja i čuvanja andragoške evidencije i dokumentacije iz stava 1 ovog člana propisuje Ministarstvo.
V. PLAN OBRAZOVANJA ODRASLIH
Plan obrazovanja
Član 31
Javni interes u obrazovanju odraslih utvrđuje se planom obrazovanja odraslih ( u daljem tekst: Plan obrazovanja), koji se donosi za period od četiri godine.
Plan obrazovanja donosi Vlada Crne Gore, na predlog Ministarstva.
U pripremi Plana obrazovanja Ministarstvo obavezno pribavlja mišljenje Zavoda za zapošljavanje, Privredne komore Crne Gore i odgovarajućeg udruženja, organa jedinice lokalne samouprave i zainteresovanih organa državne uprave.
Sadržaj Plana obrazovanja
Član 32
Planom obrazovanja se:
   1) utvrđuju prioritetne obrazovne oblasti obrazovanja odraslih;
   2) određuju infrastrukturne djelatnosti potrebne za izvođenje obrazovanja odraslih;
   3) određuje raspoređivanje programa obrazovanja na jedinice lokalne samouprave;
   4) određuje okvirni obim sredstava koja su potrebna za njegovu realizaciju, nadležne organe državne uprave koji su odgovorni za sprovođenje Plana obrazovanja;
   5) određuju programi obrazovanja i dinamika njihovog ostvarivanja.
Raspoređivanje programa obrazovanja
Član 33
Prilikom raspoređivanja programa obrazovanja na jedinice lokalne samouprave, u smislu člana 32 ovog zakona, vodi se računa o njihovoj usklađenosti sa postojećim strategijama, racionalnom korišćenju postojećih obrazovnih kapaciteta, broju polaznika obrazovanja, razvojnim specifičnostima područja, obezbjeđivanju jednakih uslova za sticanje obrazovanja i osposobljavanja odraslih i o dostupnosti obrazovanja.
Godišnji plan obrazovanja odraslih
Član 34
Na osnovu Plana obrazovanja Ministarstvo, na predlog Centra, donosi godišnji plan obrazovanja odraslih za svaku jedinicu lokalne samouprave sa aktivnostima, nosiocima aktivnosti i potrebnim sredstvima za ostvarivanje.
Godišnji plan iz stava 1 ovog člana donosi se do 31. januara za tekuću godinu.
Sprovođenje Plana obrazovanja
Član 35
U sprovođenju Plana obrazovanja nadležni organ državne uprave:
   1) objavljuje oglas za izvođenje odgovarajućih programa obrazovanja;
   2) prati izvođenje programa obrazovanja i preduzima mjere koje su potrebne za njihovu realizaciju;
   3) raspoređuje sredstva za finansiranje programa obrazovanja i infrastrukturnih djelatnosti za njihovo ostvarivanje;
   4) obavlja druge zadatke određene Planom obrazovanja.
Na osnovu raspisanog oglasa nadležni organ državne uprave donosi rješenje o izboru organizatora obrazovanja.
Na osnovu rješenja iz stava 2 ovog člana zaključuje se ugovor o međusobnim pravima i obavezama nadležnog organa državne uprave i organizatora obrazovanja.
Troškovi obrazovanja
Član 36
Za sticanje osnovnog obrazovanja, odnosno osposobljavanja za prvu kvalifikaciju odrasli ne plaća troškove obrazovanja.
Za programe obrazovanja koji se finansiraju iz javnih prihoda (programi prekvalifikacije, dokvalifikacije, specijalizacije, stručnog usavršavanja, odnosno sticanja ključne vještine i dr.), koji su obuhvaćeni godišnjim planom obrazovanja, odrasli ne učestvuju u troškovima obrazovanja.
Izuzetno od st. 1 i 2 ovog člana, odrasli plaća troškove obrazovanja prema individualnom ugovoru koji zaključuje sa organizatorom obrazovanja.
Sadržina ugovora
Član 37
Na sadržinu ugovora iz člana 35 stav 3 ovog zakona, način praćenja ispunjavanja ugovornih obaveza i prava polaznika obrazovanja shodno se primjenjuju odredbe zakona kojima se uređuje obavljanje obrazovne djelatnosti na osnovu koncesije.
Uloga Privredne komore Crne Gore i udruženja
Član 38
Privredna komora Crne Gore i odgovarajuće udruženje:
   1) organizuju različite oblike osposobljavanja i stručnog usavršavanja za zaposlene (savjetovanja, konferencije, sajmove i dr.);
   2) predlažu programe obrazovanja uz rad, u cilju usavršavanja i specijalizacije zaposlenih;
   3) predlažu prioritete u razvoju kvalifikacija;
   3a) predlažu članove radnih grupa za razvoj standarda zanimanja;
   4) daju mišljenje nadležnom savjetu o programima usavršavanja i osposobljavanja odraslih;
   5) predlažu poslodavce koji ispunjavaju uslove za obavljanje praktičnog dijela programa obrazovanja i obavljanje praktičnog rada pod nadzorom nakon uspješno završenog programa;
   6) vode registar poslodavaca kod kojih se obavlja praktični dio programa;
   7) na zahtjev nadležnog organa državne uprave, odnosno Centra, daju potrebne podatke o poslodavcima kod kojih se može obavljati praktičan rad.
VI. KAZNENE ODREDBE
Kazne za prekršaje
Član 39
Novčanom kaznom u iznosu od 500 do 20.000 eura kazniće se za prekršaj pravno lice organizator obrazovanja, ako:
   1) obrazovni rad ne obavljaju izvođači koji su andragoški osposobljeni (član 21);
   2) realizuje javno važeći obrazovni program za osnovno, srednje opšte obrazovanje i stručno obrazovanje koji nije prilagođen odraslom po obimu, organizaciji i trajanju (član 13);
   3) se neformalno obrazovanje ne stiče po programima obrazovanja (član 14);
   4) program obrazovanja ne sadrži elemente iz člana 15 ovog zakona;
   5) odraslom naplati troškove za sticanje osnovnog obrazovanja, odnosno osposobljavanja za prvu kvalifikaciju (član 36 stav 1);
   6) odraslom naplati troškove za programe obrazovanja koji se finansiraju iz javnih prihoda (član 36 stav 2);
   7) ne vodi andragošku evidenciju i dokumentaciju u skladu sa članom 30 ovog zakona;
   8) ne zaključi ugovor sa polaznikom obrazovanja za program obrazovanja koji se ne finansira iz javnih prihoda (član 24).
Za prekršaj iz stava 1 ovog člana kazniće se i odgovorno lice u pravnom licu-organizator obrazovanja novčanom kaznom u iznosu od 30 do 2.000 eura.
VII. PRELAZNE I ZAVRŠNE ODREDBE
Rok za donošenje propisa
Član 40
Propisi predviđeni ovim zakonom donijeće se u roku od godinu dana od dana stupanja na snagu ovog zakona.
Do donošenja propisa iz stava 1 ovog člana primjenjivaće se postojeći propisi, ako nijesu u suprotnosti sa ovim zakonom.
Odlaganje andragoškog osposobljavanja
Član 40a
Izvođači programa obrazovanja koji su na dan stupanja na snagu ovog zakona angažovani kod licenciranog organizatora obrazovanja, a nemaju andragošku osposobljenost, dužni su da se andragoški osposobe u roku od godinu dana od dana stupanja na snagu ovog zakona.
Usklađivanje
Član 41
Organizatori obrazovanja su dužni da usklade svoju organizaciju, rad i opšte akte sa ovim zakonom, u roku od godinu dana od dana stupanja na snagu ovog zakona.
Do donošenja opštih akata iz stava 1 ovog člana primjenjivaće se postojeći akti, ako nijesu u suprotnosti sa ovim zakonom.
Usklađivanje
Član 41a
Organizatori obrazovanja dužni su da usklade svoju organizaciju, rad i opšte akte sa ovim zakonom, u roku od godinu dana od dana stupanja na snagu ovog zakona.
Do donošenja akata iz stava 1 ovog člana primjenjivaće se postojeći akti, ako nijesu u suprotnosti sa ovim zakonom.
Donošenje podzakonskog akta
Član 41b
Podzakonski akt iz člana 21a stav 4 ovog zakona donijeće se u roku od godinu dana od dana stupanja na snagu ovog zakona.
Prestanak važenja
Član 42
Danom stupanja na snagu ovog zakona prestaje da važi Zakon o obrazovanju odraslih ("Službeni list RCG", br. 64/02 i 49/07).
Stupanje na snagu
Član 43
Ovaj zakon stupa na snagu osmog dana od dana objavljivanja u "Službenom listu Crne Gore".